O P A T R E N I A

Ministerstva pôdohospodárstva Slovenskej republiky

na podporu a organizovanie trhu s cukrovou repou, cukrom a izoglukózou
( T r h o v ý   p o r i a d o k   p r e   c u k o r )
č. j. : .7705/1999-500

	
Ministerstvo pôdohospodárstva Slovenskej republiky podľa § 4a ods. 1 písm. c/, bod 1 zákona Slovenskej národnej rady č. 270/1991 Zb. o Štátnom fonde trhovej regulácie Slovenskej republiky v poľnohospodárstve v znení zákona Národnej rady Slovenskej republiky č. 14/1993 Z. z., zákona Národnej rady Slovenskej republiky č. 188/1993 Z. z. a zákona č. 240/1998 Z. z. vydáva na podporu a organizovanie trhu s cukrovou repou, cukrom a izoglukózou (ďalej len „Trhový poriadok pre cukor “) tieto opatrenia :

čl. 1
Účel trhového poriadku pre cukor

1/ Trhový poriadok pre cukor upravuje reguláciu trhu cukrovej repy, cukru a izoglukózy.

2/ Účelom trhového poriadku pre cukor je :
(a)	stabilizácia agrárneho trhu s komoditami uvedenými v čl. 4,
(b)	zabezpečenie rentability pestovania cukrovej repy pre pestovateľov dosahujúcich priemerné ha úrody v sledovanom roku a rentability výroby cukru pre výrobcov dosahujúcich priemerné výrobné náklady na výrobu cukru v sledovanom roku,
(c)	prípustná ochrana domácich výrobcov cukru voči nadmerným a nežiadúcim dovozom cukru.

čl. 2
Účastníci trhu s cukrom

1/ Účastníci trhu s cukrom sú právnické osoby alebo fyzické osoby, ktoré :
(a)	majú zapísané v predmete činnosti v obchodnom registri alebo v živnostenskom liste poľnohospodársku výrobu a zaoberajú sa pestovaním cukrovej repy alebo vykonávajú poľnohospodársku výrobu a sú zapísaní do evidencie podľa osobitného predpisu,
(b)	majú zapísané v predmete činnosti v obchodnom registri alebo v živnostenskom liste nákup a spracovanie cukrovej repy, nákup, skladovanie a predaj cukru v tuzemsku alebo v zahraničí, okrem právnických osôb alebo fyzických osôb, ktoré realizujú ich predaj konečnému spotrebiteľovi,
(c)	majú zapísané v predmete činnosti v obchodnom registri alebo v živnostenskom liste výrobu, predaj a skladovanie izoglukózy a ostatných cukrov v tuzemsku alebo v zahraničí, okrem právnických osôb alebo fyzických osôb, ktoré realizujú ich predaj konečnému spotrebiteľovi.

2/ Trhový poriadok pre cukor  je pre účastníkov trhu záväzný. Jeho porušenie podlieha sankciám v zmysle príslušných všeobecne záväzných právnych predpisov.

čl. 3
Rozsah usmerňovania trhu s cukrom

Trhový poriadok pre cukor určuje pravidlá, nástroje a mechanizmus usmerňovania trhových vzťahov pri:
(a)	produkcii a nákupe cukrovej repy,
(b)	výrobe, skladovaní a predaji cukru,
(c)	výrobe, nákupe a predaji izoglukózy,
(d)	dovoze a vývoze komodít uvedených v čl. 4.

čl. 4
Predmet usmerňovania trhu s cukrom

Predmet usmerňovania trhu s cukrom je vymedzený zoznamom položiek harmonizovaného systému colného sadzobníka, na ktoré sa vzťahujú súčasné platné STN a iné predpisy upravujúce kvalitu potravín.

Položka colného sadzobníka	Označenie komodity	
a/ 1212 91 10	     Cukrová repa čerstvá	
b/ 1701 11 10	     Trstinový cukor určený na rafináciu	
c/ 1701 12 10	     Repný cukor určený na rafináciu	
d/ 1701 99 10	     Rafinovaný cukor	
e/ 1701 12 90	     Repný cukor - ostatný (ťažká šťava)	
f/ 1702 40 10, 1702 60 10, 1702 90 30, 1702 30 10	     Izoglukóza	
g/ 1702	     Ostatné cukry	

2/ O zaradení jednotlivých komodít do predmetu regulácie rozhodne Rada Štátneho fondu trhovej regulácie Slovenskej republiky v poľnohospodárstve /ďalej len "rada fondu"/.

čl. 5
Hospodársky rok

Hospodársky rok pre usmerňovanie trhu s cukrom, podľa špecifikácie v čl. 4, začína 1. októbra bežného roka a končí 30. septembra nasledujúceho roka.

čl. 6
Inštitúty trhového poriadku pre cukor 

Zabezpečenie a realizáciu úloh podľa tohto trhového poriadku vykonáva :
1/ Rada fondu, ktorej postavenie a činnosť vymedzuje zákon, prerokúva a prijíma uznesenia o predmete usmerňovania trhu a o použití jednotlivých nástrojov s časovým a množstevným ohraničením,

2/ Štátny fond trhovej regulácie Slovenskej republiky v poľnohospodárstve (ďalej len „fond“), ktorý vykonáva realizáciu úloh nadväzne na prijaté uznesenia rady fondu,

3/ Komoditná rada fondu pre cukor (ďalej len "komoditná rada“) je poradný orgán rady fondu.
3.1/ Komoditná rada má 13 členov.
3.2/ Predsedu, podpredsedu a členov komoditnej rady menuje a odvoláva minister pôdohospodárstva Slovenskej republiky (ďalej len „minister“).
3.3/ Na vymenovanie za členov komoditnej rady ministrovi navrhuje :

a/ Slovenská poľnohospodárska a potravinárska komora (ďalej len „komora“)		7 členov
z toho :	ústredie komory						1 člena
		pestovatelia cukrovej repy (ZPCR)				2 členov
		cukrovary (SCS)						2 členov
		výrobcovia izoglukózy					1 člena
		Asociácia spracovateľov a spotrebiteľov sladidiel		1 člena

b/ Ministerstvo pôdohospodárstva Slovenskej republiky (ďalej len "ministerstvo pôdohospodárstva")											3 členov
z toho :	sekcia poľnohospodárstva a potravinárstva			2 členov
		sekcia medzinárodnej spolupráce a integrácie		1 člena

c/ fond										1 člena

d/ Správa štátnych hmotných rezerv Slovenskej republiky				1 člena

e/ Ministerstvo hospodárstva Slovenskej republiky (ďalej len "ministerstvo hospodárstva")												1 člena

Na zasadnutie komoditnej rady môžu byť po súhlase predsedu prizvaní ďalší odborníci bez práva hlasovať.

3.4/ Komoditná rada sa riadi svojim rokovacím poriadkom, ktorý schvaľuje rada fondu. Komoditná rada prerokováva a v spolupráci s fondom predkladá na rokovanie rady fondu najmä :
a/ informácie o produkcii a marketingu komodít uvedených v čl. 4,
b/ informácie o predpokladaných úrodách cukrovej repy a zmluvne zabezpečenom nákupe cukrovej repy,
c/ informácie o bilanciách cukru (zásoby, výroba, potreba, prebytky a nedostatok) pre domáci trh,
d/ návrhy na uplatnenie nástrojov usmerňovania trhu s cukrom podľa čl. 7,
e/ informácie o dovozoch cukru,
f/ informácie o výrobe a potrebe izoglukózy na domácom trhu,
g/návrhy na riešenie prebytkov alebo nedostatkov komodít uvedených v čl. 4,
h/ ďalšie návrhy a podnety účastníkov trhu.

čl. 7
Nástroje usmerňovania trhu s cukrom

1/ Nástroje usmerňovania trhu s cukrom sú :

(a)	minimálna cena cukru určená výmerom Ministerstva financií Slovenskej republiky (ďalej len "ministertvo financií") podľa § 6 zákona Národnej rady Slovenskej republiky č. 18/1996 Z. z. o cenách,
(b)	štátny intervenčný nákup cukru uskutočnený za garantované ceny, 
(c)	množstevné usmerňovanie nákupu vyhlásením kvót cukru, cukrovej repy a izoglukózy v zmysle čl. 8,
(d)	exportné dotácie v rámci dohôd a záväzkov Slovenskej republiky vo WTO,
(e)	vývozné a dovozné licencie v rámci dohôd a záväzkov Slovenskej republiky vo WTO, CEFTA a v colnej únii,
(f)	bonifikácia úrokov z úverov pri nákupe a skladovaní komodít,
(g)	opatrenia na ochranu domácich výrobcov podľa osobitných predpisov.

2/ Rada fondu prerokováva a prijíma uznesenia o predmete usmerňovania trhu a o použití jednotlivých nástrojov s časovým a množstevným ohraničením.

3/ O použití nástrojov podľa odseku 1 písm. (a) a (b) rozhoduje ministerstvo financií, podľa odseku 1 písm. (c), (d) a (f) rozhoduje ministerstvo pôdohospodárstva a podľa odseku 1 písm. (e) a (g) rozhoduje ministerstvo hospodárstva na základe odporúčania ministerstva pôdohospodárstva.

čl. 8
Množstevné usmerňovanie nákupu pre trh s cukrom

1/ V zmysle čl. 7 ods. 1 písm. (c) sa stanovuje množstevné usmerňovanie nákupu pre trh s cukrom, cukrovou repou a izoglukózou uplatňovaním kvót.

2/ Druhy kvót na cukor sú :
K v ó t a  "A" - množstvo cukru vyrobené z domácej suroviny a určené pre domácu spotrebu, ktoré bude realizované najmenej za minimálnu cenu,
K v ó t a  "B" - množstvo cukru vyrobené z domácej suroviny, maximálne do výšky 5% kvóty "A", ktoré je určené na eliminovanie výkyvov na trhu s cukrom. 
Súčet kvót "A" a "B" tvorí národnú kvótu, ktorú vyhlasuje ministerstvo pôdohospodárstva pre nasledujúci hospodársky rok. 
Množstvo cukru z národnej kvóty, ktoré sa nenakúpi do domácej spotreby a stane sa prebytkovým bude nakúpené štátnym intervenčným nákupom za garantovanú cenu.
Odbyt množstva cukru vyrobeného nad kvóty "A" a "B" zabezpečia cukrovary exportom na vlastné náklady.
	Nevyvezený cukor sa započítava cukrovarom do kvóty pre nasledujúci hospodársky rok.

3/ V prípade, že nebude naplnená kvóta "A" v danom hospodárskom roku, do kvóty "A" bude preradená      kvóta "B".

4/ Výšku kvót výroby cukru "A" a "B" navrhuje komoditná rada a predkladá ich rade fondu.

5/ Od kvót cukru sa na základe priemerného kvalitatívneho zloženia cukrovej repy (cukornatosť) a priemernej úrody stanoví potrebné množstvo nákupu cukrovej repy pre jednotlivých pestovateľov.

6/ U izoglukózy sa stanovuje národná kvóta na zásobovanie domáceho trhu v objeme k 15. 9. uzatvorených kontraktov na jej odbyt pre domáci trh v nasledovnom roku. Pre účely stanovenia národnej kvóty možno započítať len izoglukózu vyrobenú z domácej suroviny.

7/ Národné kvóty cukru a izoglukózy vyhlasuje ministerstvo pôdohospodárstva pre nasledujúci hospodársky rok najneskôr do 30. septembra bežného roka a sú pre daný rok záväzné.

8/ Rozdelenie národnej kvóty cukru vyhlásenej ministerstvom pôdohospodárstva navrhne komora v spolupráci so spolkom a zväzom na jednotlivé cukrovary a pestovateľov cukrovej repy podľa osobitného predpisu. Návrh rozdelenia kvóty predloží komora na schválenie ministerstvu pôdohospodárstva.

9/ Podrobné pravidlá pre rozdelenie, prevod a prechod kvót medzi subjektami vyrábajúcimi cukor určuje osobitný predpis7.

čl. 9
Určenie cien

1/ Minimálnu cenu cukru a garantovanú cenu cukru pre štátne intervenčné nákupy podľa § 6 ods. 6 zákona Národnej rady Slovenskej republiky č. 18/1996 Z. z. o cenách určuje a vyhlasuje ministerstvo financií na základe prijatých uznesení rady fondu.

2/ Pre potrebu regulácie cien komodít uvedených v čl. 4 sú účastníci trhového poriadku povinní bezplatne poskytovať informácie a údaje komoditnej rade pre cukor, ktoré si vyžiada.

3/ Cena cukrovej repy sa odvodzuje z minimálnej ceny cukru podľa osobitného predpisu7.

čl. 10
Zmluvné zabezpečenie výroby cukru

1/ Výrobca cukru (cukrovar) na základe jemu pridelenej kvóty uzatvára s pestovateľmi cukrovej repy zmluvy o dodávke cukrovej repy, ktorými garantuje pestovateľom práva na dodávky cukrovej repy.

2/ Výrobca cukru je povinný uzatvoriť zmluvy o dodávkach cukrovej repy s pestovateľmi do výšky jemu pridelených kvót ("A" a "B").

3/ Komora sleduje zmluvné zabezpečenie nákupu cukrovej repy podľa výšky kvót pridelených cukrovarom a spracované údaje o plnení zmluvných vzťahov poskytuje fondu a ministerstvu pôdohospodárstva.

4/ Rozdelenie práv a všeobecné podmienky dodávok cukrovej repy stanovuje odvetvová dohoda samosprávnych orgánov výrobcov cukru a pestovateľov cukrovej repy uzatvorená pod gesciou komory.

čl. 11
Mechanizmus dovozu a intervenčných nákupov

1/ Účastníci trhu s cukrom predkladajú ministerstvu pôdohospodárstva a fondu podklady pre spracovanie bilancií za cukrovú repu, cukor a izoglukózu :
(a)	u cukrovej repy do 15. augusta,
(b)	u cukru a izoglukózy do 15. septembra.

2/ Ministerstvo pôdohospodárstva v súčinnosti s fondom vypracuje a predloží na rokovanie komoditnej rady predpoklad bilancie cukrovej repy a cukru a komoditná rada ich predloží rade fondu s návrhom riešenia prebytku alebo nedostatku týchto komodít.

3/ Rada fondu rozhodne o potrebe dovozu alebo intervenčného nákupu cukru do 30. novembra.

4/ Ministerstvo pôdohospodárstva v spolupráci s fondom navrhne ministerstvu financií v prípade nedostatku ďalej uvedených komodít na domácom trhu zníženie colných sadzieb :
(a)	u cukrovej repy do 30. septembra,
(b)	u cukru a ostatných cukrov do 15. decembra.

5/ V prípade nepredvídaných zmien na trhu s komoditami uvedenými v čl. 4 rada fondu rozhodne na základe návrhu komoditnej rady o uplatnení ďalšieho postupu pri usmerňovaní trhu.

6/ V prípade prebytkov cukru z národnej kvóty na návrh komoditnej rady rozhodne rada fondu o intervenčných nákupoch.

čl. 12
Informačný systém

1/ Pre prípravu a výkon rozhodnutí rady fondu organizuje komora v spolupráci s ministerstvom pôdohospodárstva, fondom a Výskumným ústavom ekonomiky poľnohospodárstva a potravinárstva (ďalej len "výskumný ústav") informačný systém pre výrobky uvedené v čl. 4 a výrobky, v ktorých obsah cukru je vyšší ako 7 %.

2/ Účastníci trhu podľa čl. 2 predkladajú okrem štátnych štatistických a rezortných výkazov komore na jej vyžiadanie aj informácie o uzatvorených kúpnych zmluvách, ich priebežnom plnení vrátane informácií o produkcii, odbyte, zásobách, prebytkoch a nedostatkoch.

3/ Pracovníci komory sú podľa zákona Slovenskej národnej rady č. 322/1992 Zb. o štátnej štatistike v znení neskorších predpisov viazaní mlčanlivosťou o individuálnych údajoch získaných od jednotlivých subjektov.

4/ Výskumný ústav predkladá komoditnej rade situačné a výhľadové správy o cukrovej repe a cukre v stanovených termínoch.

5/ Komora spracováva a poskytuje informácie fondu a ministerstvu pôdohospodárstva podľa odseku 2.

čl. 13
Uplatňovanie nástrojov usmerňovania trhu

1/ Fond vyhodnocuje informácie o uzatvorených kúpnych zmluvách predložených komorou a predkladá komoditnej rade návrhy na uplatnenie nástrojov usmerňovania trhu do 30. septembra.

2/ Komoditná rada vyhodnocuje predložené návrhy, predkladá rade fondu návrh na uplatnenie nástrojov na usmerňovanie trhu do 15. októbra.

3/ Po schválení konkrétneho nástroja na usmerňovanie trhu v rade fondu ministerstvo pôdohospodárstva zverejní vo Vestníku ministerstva pôdohospodárstva základné pravidlá usmerňovania trhu, vrátane termínov ich začatia a ukončenia.

4/ Komoditná rada predkladá rade fondu do 30. novembra vyhodnotenie opatrení a prípadne návrh ďalšieho postupu. O ďalšom postupe rozhodne do 31. decembra ministerstvo pôdohospodárstva.

čl. 14
Zmeny trhového poriadku pre cukor

1/ Termíny uvedené v čl. 8, 11 a 13 môže upraviť rada fondu.

2/ Zmenu alebo doplnenie trhového poriadku pre cukor môže vykonať len minister.

čl. 15
Záverečné ustanovenie

1/ Tento trhový poriadok pre cukor nadobúda účinnosť dňom zverejnenia vo Vestníku ministerstva pôdohospodárstva Slovenskej republiky.

2/ Dňom nadobudnutia účinnosti tohto trhového poriadku pre cukor sa ruší trhový poriadok pre cukor                 č. j. 10107/1996-610 uverejnený vo Vestníku Ministerstva pôdohospodárstva Slovenskej republiky, v čiastke 7,    z marca 1997.

minister: